Dönsk stjórnvöld hyggjast bólusetja börn á aldrinum frá tólf til fimmtán ára gegn COVID-19. Ýmsir barnalæknar í Danmörku hafa lýst efasemdum um þessar fyrirætlanir.
Bólusetningardagatal Dana breyttist mikið þegar þeir keyptu tæplega eina komma tvær milljónir skammta af bóluefni frá Rúmeníu. Nú er stefnt að því að allir fullorðnir sem þess óska verði fullbólusettir í lok ágúst. Ástæðan fyrir því að Rúmenar voru aflögufærir með bóluefni er að tregða er í Rúmeníu til að láta bólusetja sig, fólk tortryggir stjórnvöld og trúir ekki upplýsingum sem koma frá þeim. Þetta gildir raunar í fleiri ríkjum í Austur-Evrópu, til dæmis Búlgaríu og ekki minnst í Rússlandi. Í mörgum löndum Evrópu þar sem almenningur óskar eftir bólusetningu er skortur á bóluefni og því taka Danir fagnandi við sendingunni frá Rúmeníu.
Þetta var Helene Bilsted Probst, aðstoðarlandlæknir, sem sagði að með meira bóluefni hefði verið ákveðið að hefja bólusetningar 12-15 ára barna. Klaus Birkelund Johansen, formaður félags barnalækna, lýsir efasemdum. Hann bendir á að í löndum eins og Þýskalandi og Englandi séu aðeins börn í áhættuhópum bólusett. Hann telji að Danir eigi að gera hið sama og bíða með að bólusetja heilbrigð börn.
Aðstoðarlandlæknir telur ekki ástæðu til óttast, vel verði fylgst með og gripið inn í ef ástæða þyki til, nú bendi ekkert til annars en að öruggt sé að bólusetja börn.
Sebastian Simonsen, tólf ára, vill gjarna láta bólusetja sig. Honum finnst frábært að geta hjálpað til svo ekki þurfi að loka skólum.
Vibeke Musaeus, móðir Christians sem er fimmtán ára, treystir heilbrigðisyfirvöldum, sonur hennar megi láta bólusetja sig.
Ætlunin er að hefja bólusetningar 12-15 ára í næstu viku.
Danir ætla að láta bólusetja börn á aldrinum tólf til fimmtán ára þó að félag barnalækna leggist gegn því. Heilbrigðisyfirvöld segjast ætla að fygljast vel með en ekkert bendi til annars en að öruggt sé að bólusetja börn.